سون گونلرده تبریزین سیمگه‌سی اولان ارک قالاسینین اطرافیندا قازما دوزمه ایشلرینین یئریدیلدیگی خبری آذربایجان‌لی‌لار طرفیندن بؤیوک تپکی ایله قارشیلانمیشدی.
ارک محوطه‌سینده قازما ایشینین یئریدیلدیگینی گؤرن  وطنداشلار اولایا اعتراض ائدینجه، مصلی خیریه قورومونون باش مودورو، فرهنگی میراث قورومونون اونایی ایله محوطه‌ده پارکینگ تیکیلدیگینی بیلدیردی.
بونون اوزرینه اؤزللیکله سوسیال شبکه‌لرده اعتراضلار گئدرک آرتدی. بعضی تلگرام کانالی یؤنه‌تیجی‌لری بو قونو ایله باغلی اعتراض کمپینی دوزنله‌دی. ادعالارا گؤره، سؤزو گئدن یؤنه‌تیجیلر امنیت گوجلری طرفیندن کمپینی دوردورمالاری اوچون اویاریلدی. آیریجا قالانی قوروماق اوچون وطنداشلار طرفیندن بنانین اطرافیندا انسان زنجیری اولوشدورولاجاغی خبرلری ده یاییلیردی.
بوگون ایسه بوتون بو اعتراضلارین سونوجو اولاراق ارک قالاسی محوطه‌سینده قازما ایشلرینین دوردورولدوغو خبری گلدی. تورک فراکسیونو سؤزچوسو خانیم زهرا ساعی، اینستاگرام آدرسیندن، یارغی ارکی حکمو ایله ارک محوطه‌سینده قازما ایشلرینین دوردورولدوغونو بیلدیردی.
ساعی " بیر یاندان ملتین اعتراضلاری او بیر باندان دا مئدیا دستگی، ارک محوطه‌سینده قازما ایشلرینین دوردورلماسینا سبب اولدو" دئیه یازدی.
نصر نیوزون خبرینه گؤره، تبریز شهر شوراسی عضوو علی شیاری‌ ده قازما ایشلرینین "هله‌لیک" دوردورولدوغو خبرینی دوغرولادی.
